Die doel van die hawetjie by die monding van die Stormsrivier in die Tsitsikamma-deel van die Tuinroete- nasionale park het in die afgelope eeu reeds drie keer verander – tog het dié vasmeerplekkie sy oorspronklike sjarme behou.
Hierdie smal inham, hier afgeneem in die laat 1920’s, toe dit gedien het as ’n laaiplek in die bloeityd van die houtbedryf, was ook ’n vasmeerplek vir bote van vissermanne in die omgewing.
Die hoogtetjie agter die hawe is destyds as pakruimte vir hout gebruik. Die streekgoewerneur se huis was ook daar.
Ou stukke yster in die rotse, waar hierdie foto’s geneem is, herinner ’n mens hoe houtstompe destyds met kabels van die omringende kranse tot onder op vlotte in die hawe laat sak is.